《崇祯皇帝御琴歌》
明代·陈子升

夏后峄阳桐不贡，周王岐山久无凤。凤去桐枯未足愁，哀弦万古堪悲恸。

悲恸兮如何，先皇琴兮小臣歌。小臣生在南边鄙，身比爨桐心不死。

莫提长剑定三关，聊抱孤琴游万里。瞻孝陵兮聆高庙之景钟，望煤山兮泣烈皇之遗弓。

吊金戈于漠北，翻碧简于山东。山东济南李家名，家藏百琴倾百城。

百琴一一囊且匣，出匣开囊一琴使人惊。钟山玉晖九寡珥，古来稀有此光晶。

腹中䥴文翔凤名，龙唇凤沼文相生。曾经烈皇亲手抚，真龙手中翔凤舞。

甲申三月便殿中，七弦自断琴心苦。八音遏密兆此时，四海伤心惜明主。

呜呼烈皇御极十七载，祖宗全盛金瓯在。外图政教务严明，内览诗书备文采。

上有君兮下无臣，宫弦张兮商弦改。闻有能琴杨太常，烈皇礼之如师襄。

承恩别有一琴赐，得与翔凤相回翔。一自烈皇登遐去，太常抱琴山泽藏。

终身感恩成乐章，恭贮赐琴居草堂。虞帝薰风寂蒲阪，皇英瑶瑟怨潇湘。

天下臣民如寡鹄，长卿莫奏凤求凰。神京既不守，宝器将何依。

弦歌邹鲁近，毋乃凤凰飞。将军披铁铠，文士拂金徽。

共苦兵戈际，谁知律吕微。烈皇安兮琴肃肃，臣不及钧天侍宴调丝竹。

烈皇怒兮琴轰轰，臣愿得挥云拨雾扬天声。但愿见舞阶格苗之干羽，不羡彼登楼下凤之瑶笙。

臣拜御琴长加额，归告当年碎琴客。安得普天知此音，中和乐奏无兵革。

作者简介：（1614—1673）明末清初广东南海人，字乔生。陈子壮弟。明诸生。南明永历时任兵科右给事中，广东陷落后，流亡山泽间。工诗善琴。有《中洲草堂遗集》。